CELEX: 22021D2323
Language: da
Date: 2021-12-21 00:00:00
Title: Afgørelse nr. 2/2021 vedtaget af partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side af 21. december 2021 vedrørende forlængelsen af den overgangsperiode, i løbet af hvilken Det Forenede Kongerige kan fravige forpligtelsen til at slette passagerlisteoplysninger om passagerer efter deres udrejse fra Det Forenede Kongerige [2021/2323]

29.12.2021   
               
               
                  DA
               
               
                  Den Europæiske Unions Tidende
               
               
                  L 467/6
               
            
         AFGØRELSE nr. 2/2021 VEDTAGET AF PARTNERSKABSRÅDET, DER ER NEDSAT VED HANDELS- OG SAMARBEJDSAFTALEN MELLEM DEN EUROPÆISKE UNION OG DET EUROPÆISKE ATOMENERGIFÆLLESSKAB PÅ DEN ENE SIDE OG DET FORENEDE KONGERIGE STORBRITANNIEN OG NORDIRLAND PÅ DEN ANDEN SIDE
         af 21. december 2021
         vedrørende forlængelsen af den overgangsperiode, i løbet af hvilken Det Forenede Kongerige kan fravige forpligtelsen til at slette passagerlisteoplysninger om passagerer efter deres udrejse fra Det Forenede Kongerige [2021/2323]
         PARTNERSKABSRÅDET HAR —
         Under henvisning til handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (»handels- og samarbejdsaftalen«), særlig artikel 552, og
         ud fra følgende betragtninger:
         
                     (1)
                  
                  
                     I henhold til artikel 552, stk. 4, skal Det Forenede Kongerige slette passagerlisteoplysninger (herefter benævnt »PNR-oplysninger«) om passagerer efter deres udrejse fra Det Forenede Kongerige, medmindre en risikovurdering viser, at det er nødvendigt at opbevare de pågældende PNR-oplysninger.
                  
               
                     (2)
                  
                  
                     I handels- og samarbejdsaftalens artikel 552, stk. 11, fastsættes det, at Det Forenede Kongerige midlertidigt kan fravige samme artikels stk. 4 i en overgangsperiode, indtil Det Forenede Kongerige så hurtigt som muligt har gennemført tekniske tilpasninger (herefter benævnt »overgangsperioden«). I overgangsperioden skal Det Forenede Kongeriges kompetente myndigheder forhindre anvendelsen af de PNR-oplysninger, der skal slettes ved at anvende de supplerende sikkerhedsforanstaltninger på de pågældende PNR-oplysninger, som er nævnt i artikel 552, stk. 11, litra a) -d).
                  
               
                     (3)
                  
                  
                     I henhold til artikel 552, stk. 10, finder denne fravigelse anvendelse på grund af de særlige omstændigheder, der forhindrer Det Forenede Kongerige i at foretage de tekniske tilpasninger, der er nødvendige for at omdanne de PNR-behandlingssystemer, som Det Forenede Kongerige anvendte, mens EU-retten fandt anvendelse på det, til systemer, der vil gøre det muligt at slette PNR-oplysninger i overensstemmelse med artikel 552, stk. 4 (herefter benævnt »de særlige omstændigheder«).
                  
               
                     (4)
                  
                  
                     I artikel 552, stk. 13, fastsættes det, at hvis de særlige omstændigheder varer ved, skal Partnerskabsrådet forlænge overgangsperioden med et år.
                  
               
                     (5)
                  
                  
                     Det Forenede Kongerige forelagde i henhold til artikel 552, stk. 12, litra b), Specialudvalget om Retshåndhævelse og Retligt Samarbejde en vurdering af, om de særlige omstændigheder fortsat består, sammen med en beskrivelse af de bestræbelser, Det Forenede Kongerige har gjort for at omdanne sine PNR-behandlingssystemer til systemer, som vil gøre det muligt at slette PNR-oplysninger i overensstemmelse med handels- og samarbejdsaftalens artikel 552, stk. 4, og i henhold til artikel 552, stk. 12, litra a), en rapport fra det uafhængige administrative organ, der er omhandlet i artikel 552, stk. 7, samt en udtalelse fra Det Forenede Kongeriges tilsynsmyndighed, jf. artikel 525, stk. 3, om, hvorvidt de sikkerhedsforanstaltninger, der er omhandlet i artikel 552, stk. 11, er blevet anvendt effektivt, hvilket blev suppleret af en rapport fra Det Forenede Kongeriges tilsynsmyndighed, der blev modtaget den 30. november 2021.
                  
               
                     (6)
                  
                  
                     Specialudvalget om Retshåndhævelse og Retligt Samarbejde behandlede vurderingen og rapporten den 19. oktober 2021, jf. artikel 552, stk. 13.
                  
               
                     (7)
                  
                  
                     Parterne konkluderede, at de særlige omstændigheder varer ved —
                  
               VEDTAGET DENNE AFGØRELSE:
         
            Artikel 1
            Den overgangsperiode, i løbet af hvilken Det Forenede Kongerige kan fravige forpligtelsen i handels- og samarbejdsaftalens artikel 552, stk. 4, forlænges indtil den 31. december 2022.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles og London, den 21. december 2021.
            
               
                  På Partnerskabsrådets vegne
               
               Maroš ŠEFČOVIČ
               Elizabeth TRUSS
               
                  Formænd